Komisjoni määrus (EÜ) nr 1194/2002,

3. juuli 2002,

millega muudetakse määrust (EMÜ) nr 2234/92, millega kehtestatakse värske piima toodete tarbimistoetuse üksikasjalikud rakenduseeskirjad Madeiral

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 28. juuni 2001. aasta määrust (EÜ) nr 1453/2001, millega kehtestatakse Assooride ja Madeira heaks teatavate põllumajandussaaduste ja toodete suhtes erimeetmed ning tunnistatakse kehtetuks määrus (EMÜ) nr 1600/92 (Poseima), [1] eriti selle artiklit 15 lõiget 5,

ning arvestades järgmist:

(1) Määruse (EÜ) nr 1453/2001 artikliga 15 sätestatakse Madeiral toodetud piimatoodete inimtoiduna tarbimise toetuse suuruseks 12 eurot 100 kg meiereisse tarnitud täispiima kohta. Kõnealust toetust antakse kohapeal toodetud värskete lehmapiimatoodete inimtoiduna tarbimiseks Madeira korrapäraselt hinnatavate tarbimisvajaduste piires. Kõnealuse artikliga võimaldatakse Madeiral kohalikuks tarbimiseks toota ühendusest pärit piimapulbrist kõrgkuumutatud pulbripiima, kui selle meetmega tagatakse kohapeal toodetud piima kogumine ja turustamine.

(2) Hinnangute kohaselt ei ületa Madeira tarbimisvajadused 4000 tonni, mis vastab kohapealse toodangu piirnormile, mille piires ei kohaldata Madeira puhul lehmapiimatootjate suhtes kohaldatavat lisamaksukava, mis on sätestatud nõukogu 28. detsembri 1992. aasta määrusega (EMÜ) nr 3950/92, millega piima- ja piimatootesektoris kehtestatakse lisamaks, [2] viimati muudetud komisjoni määrusega (EÜ) nr 582/2002 [3]. Seega peaks piima kogus, mille puhul makstakse meiereidele määrusega (EÜ) nr 1453/2001 ettenähtud toetust kõikide kohapeal toodetud piimast valmistatud toodete eest, piirduma 4000 tonniga.

(3) Samuti tuleks ette näha eeskirjad Madeiral toodetud värske lehmapiima kasutuse kohta, mille puhul antakse inimtoiduna tarbimise toetust, ning väikseima värske piima koguse kohta, mis tuleb lisada kohalikuks tarbimiseks ettenähtud kõrgkuumutatud pulbripiima hulka. Asjakohane on lisada vähemalt 15 %, et tagada kohapeal toodetud piima kogumine ja turustamine.

(4) Seepärast tuleb muuta komisjoni määrust (EMÜ) nr 2234/92, [4] viimati muudetud määrusega (EÜ) nr 1802/95 [5].

(5) Toetuse suurust ja toetuse saamise tingimustele vastavaid tooteid käsitlevad sätted on kehtestatud määruses (EÜ) nr 1453/2001. Seepärast tuleks käesolevat määrust kohaldada alates kõnealuse määruse jõustumise kuupäevast.

(6) Käesoleva määrusega ettenähtud meetmed on kooskõlas piima- ja piimatooteturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 2234/92 muudetakse järgmiselt.

1. Artikli 1 lõige 1 asendatakse järgmisega:

"1. Määruse (EÜ) nr 1453/2001 artikli 15 lõikes 2 sätestatud Madeiral valmistatud piimatoodete inimtoiduna tarbimise toetust makstakse kuni 4000 tonni täispiima puhul 12kuulise ajavahemiku jooksul."

2. Artikli 1 lõige 2 asendatakse järgmisega:

"2. Madeiral toodetud piima, mille puhul makstakse lõikes 1 osutatud toetust, tuleb kasutada üksnes kohalikuks tarbimiseks ettenähtud piimatoodete kohalikuks tootmiseks."

3. Lisatakse artikkel 1a:

"Artikkel 1a

Määruse (EÜ) nr 1453/2001 artikli 15 lõikes 4 osutatud kõrgkuumutatud pulbripiim peab sisaldama vähemalt 15 % kohapeal toodetud värsket piima."

4. Lisa jäetakse välja.

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. juulist 2001.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 3. juuli 2002

Komisjoni nimel

komisjoni liige

Franz Fischler

[1] EÜT L 198, 21.7.2001, lk 26.

[2] EÜT L 405, 31.12.1992, lk 1.

[3] EÜT L 89, 5.4.2002, lk 7.

[4] EÜT L 218, 1.8.1992, lk 102.

[5] EÜT L 174, 26.7.1995, lk 27.

--------------------------------------------------